《迷神引 窘旅》
清代·姚燮

冶客挥金贱同土。不买茂陵词赋。苔门辙断，那有人来故。

雁关山，迢千里，怎归去。破苇摇凄月，蛩自语。冷被照寒篝，鬓如许。

剩饭残羹，事事凭人主。便不相驱频遭侮。怕寻前梦，婿青楼、宾朱户。

到羸马埋，轻貂空，饿童苦。眼底奈何春，飘飘絮。病里奈何秋，潇潇雨。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。